SK Úradný vestník Európskej únie L 228/14

NARIADENIE KOMISIE (ES) č. 1194/2004

z 28. júna 2004

o prechodných opatreniach pri predaji maximálneho množstva 300 000 ton pšenice pochádzajúcej zo štátnych rezerv Poľskej republiky

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,

so zreteľom na Akt o podmienkach pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho článok 41 ods. 1,

keďže:

(1) V súlade s článkom 6 nariadenia Komisie (ES) č. 1972/2003 z 10. novembra 2003 vo veci prechodných opatrení prijatých v obchode s poľnohospodárskymi výrobkami, v súvislosti s pristúpením Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska (1) poľská vláda informovala Komisiu o zámere uviesť na trh v rámci procedúry rotácie maximálne množstvo 300 000 ton pšenice pochádzajúcej zo štátnych rezerv.

(2) Predaj uvedeného množstva pšenice môže narušiť trh spoločenstva s obilím. Z tohto dôvodu je nevyhnutné prijať prechodné opatrenia, ktorých cieľom je definovať podmienky predaja zodpovedajúce podmienkam ustanoveným v nariadení Komisie (EHS) č. 2131/93 z 28. júla 1993 a ktoré sa vzťahujú na procedúry a podmienky predaja obilia skladovaného intervenčnými orgánmi (2) s cieľom dodržovania rovnakého zaobchádzania pre všetky hospodárske subjekty a podmienok trhu.

(3) Vzhľadom na to, že aj opätovné vytvorenie takejto zásoby pšenice môže narušiť trh spoločenstva, je potrebné dohodnúť podmienky schválenia Komisiou aj tohto spätného vytvorenia zásoby.

(4) Opatrenia uvedené v tomto nariadení sú v súlade s vyjadrením Riadiaceho výboru pre obilniny,

PRIJALA TOTO NARIADENIE:

Článok 1

Toto nariadenie ustanovuje prechodné pravidlá predaja maximálneho množstva 300 000 ton pšenice pochádzajúcej zo štátnych rezerv, ktoré sú vo vlastníctve poľskej vlády ku dňu 1. mája 2004, ako aj pravidlá prípadného opätovného vytvorenia takejto rezervy pšenice.

Článok 2

Agentúra, ktorá bola poverená riadením poľských štátnych rezerv a ktorej údaje sú uvedené v prílohe, začne s predajom pšenice na trhu spoločenstva podľa článku 1 do 31. augusta 2004 systémom stáleho verejného ponukového konania.

V zmysle tohto nariadenia ponukové konanie znamená získanie konkurenčných ponúk cestou pozvánok na súťaž, pričom kontrakt sa prizná subjektu, ktorého ponuka bude najvýhodnejšia a bude v súlade s týmto nariadením.

Článok 3

Agentúra uvedená v článku 2 ods. 1 zverejní informáciu o verejnej súťaži minimálne tri dni pred uplynutím prvého termínu na predkladanie ponúk.

V informácii o verejnej súťaži musia byť minimálne uvedené:

a) termín predkladania ponúk pre každé ponukové konanie predávanej komodity, ako aj adresa, na ktorú sa majú ponuky posielať;

b) minimálne množstvo, na aké má byť ponuka vypracovaná;

c) požadované záruky a podmienky ich použitia;

d) základné fyzické a technologické parametre jednotlivých dodávok;

e) miesto uskladnenia, ako aj názov a adresa uskladnenia;

f) platobné podmienky.

Termín na predkladanie ponúk do prvého kola súťaže je určený na piaty pracovný deň od zverejnenia tohto nariadenia v Úradnom vestníku Európskej únie.

Článok 4

Vybraná ponuka by mala zodpovedať obvyklej cene za zodpovednú kvalitu obilia, ako aj za reprezentatívne množstvo na trhu v mieste uskladnenia alebo ak to nie je možné, na trhu najbližšieho miesta uskladnenia, berúc do úvahy náklady na transport. Vybraná ponuka nemôže byť nižšia ako 108,76 EUR za tonu.

Článok 5

Agentúra uvedená v článku 2 ods. 1 zabezpečí všetky nevyhnutné činnosti s cieľom umožniť zainteresovaným pred odoslaním ponuky ohodnotiť kvalitu obilia určeného na predaj.

Článok 6

Agentúra uvedená v článku 2 ods. 1 neodkladne informuje všetkých, ktorí predložili ponuky, o výsledkoch verejného ponukového konania. Všetkým účastníkom konania odošle doporučený list alebo fax v termíne do troch pracovných dní od dňa zverejnenia výsledkov konania.

Článok 7

Agentúra uvedená v článku 2 ods. 1 informuje Komisiu o predanom množstve, ako aj o priemernej cene predaných dodávok obilia najneskôr do utorka v týždni, ktorý nasleduje po ukončení predkladania ponúk.

Článok 8

Spôsob prípadného opätovného vytvorenia zásoby pšenice, o ktorej sa hovorí v tomto nariadení, bude predmetom úvodného rozhodovania Komisie s cieľom vyhnúť sa akýmkoľvek problémom na trhu spoločenstva v sektore obilnín.

Článok 9

Toto nariadenie nadobúda účinnosť nasledujúci deň po uverejnení v Úradnom vestníku Európskej únie.

Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 28. júna 2004 Za Komisiu Franz FISCHLER člen Komisie

(1) Ú. v. EÚ L 293, 11.11.2003, s. 3. Nariadenie naposledy zmenené a doplnené nariadením (ES) č. 735/2004 (Ú. v. EÚ L 114, 21.4.2004, s. 13).

(2) Ú. v. ES L 191, 31.7.1993, s. 76. Nariadenie naposledy zmenené a doplnené nariadením (ES) č. 777/2004 (Ú. v. EÚ L 123, 27.4.2004, s. 50).